**Konfirmationsforberedelse 2021/22**

**Rammeaftale**

**Folkeskoleloven §53**

 *Tiden for konfirmationsforberedelsen fastsættes ved forhandling mellem kommunalbestyrelsen og præsterne i kommunen. Kan der ikke opnås enighed mellem parterne, træffes afgørelsen af kommunalbestyrelsen efter forhandling med de berørte menighedsråd.*

*Stk. 2. Der skal sikres konfirmationsforberedelsen den nødvendige tid inden for de rammer, der er fastsat, jf. § 40, stk. 2, nr. 5, og § 44, stk. 2, nr. 1.*

Konfirmationsforberedelsen skal have en varighed på mindst 48 lektioner og så vidt muligt 56 lektioner.

Konfirmationsforberedelse er ikke en del af hverken den fagopdelte eller understøttende undervisning og skal derfor placeres ud over de 35 timers undervisning, men inden for en almindelig skoledag.

Undervisning i folkeskolen, herunder understøttende undervisning og undervisning som led i den åbne skole, kan ikke omfatte konfirmationsforberedelse. Undervisningsforløb tilrettelagt som led i den åbne skole kan derfor ikke medregnes i timetallet for konfirmationsforberedelse.

Det følger af justeringen af folkeskolereformen pr. 7. maj 2019, at skolerne vil komme til at kunne afkorte den understøttende undervisning på det klassetrin, hvor konfirmationsforberedelsen finder sted, dvs. enten i 7. eller 8. klasse, for at gøre plads til tiden til konfirmationsforberedelse.

Dermed permanentgøres det forsøg med konfirmationsforberedelse i tiden til den understøttende undervisning, der har været gennemført på et stort antal skoler i perioden fra skoleåret 2015/16 til 2018/19.

**Følgende aftale er indgået mellem Struer Kommune og Provstiet for skoleåret 2021/2022:**

1. Konfirmationsforberedelsen er placeret på torsdage med start den 2. september og fortsætter indtil konfirmation i april/maj. Skolernes undervisning slutter disse dage som udgangspunkt senest kl. 13.00, så konfirmationsforberedelsen kan starte kl. 13.30.
2. Der kan planlægges én fælles konfirmandtemadag årligt for alle konfirmander i provstiet
- I skoleåret 2021/22 afholdes den fælles temadag, den **21. april 2022.**
3. Der vil løbende være dialog mellem provstiet og Struer Kommune med henblik på evaluering af rammeaftalen.

*Jeannette Enevoldsen
Centerchef Skole og Dagtilbud
Struer, den 27. maj 2021*